DELEGIRANA UREDBA KOMISIJE (EU) 2021/916

z dne 12. marca 2021

o dopolnitvi Uredbe (EU) 2018/1240 Evropskega parlamenta in Sveta o vzpostavitvi Evropskega sistema za potovalne informacije in odobritve (ETIAS) glede vnaprej določenega seznama poklicnih skupin, ki se uporablja na obrazcu prošnje

EVROPSKA KOMISIJA JE –

ob upoštevanju Uredbe (EU) 2018/1240 Evropskega parlamenta in Sveta z dne 12. septembra 2018 o vzpostavitvi Evropskega sistema za potovalne informacije in odobritve (ETIAS) ter spremembi uredb (EU) št. 1077/2011, (EU) št. 515/2014, (EU) 2016/399, (EU) 2016/1624 in (EU) 2017/2226 (1) ter zlasti člena 17(3) Uredbe,

ob upoštevanju naslednjega:

(1) Uredba (EU) 2018/1240 vzpostavlja Evropski sistem za potovalne informacije in odobritve (ETIAS) za državljane tretjih držav, ki so izvzeti iz zahteve po vizumu za vstop na ozemlje držav članic in bivanje na njem.

(2) Na obrazcu prošnje v sistemu ETIAS, ki ga mora izpolniti vsak prosilec, bodo morali prosilci navesti osebne podatke, povezane z njihovim sedanjim poklicem. V ta namen bi morali prosilci izbrati svoj sedanji poklic z vnaprej določenega seznama poklicnih skupin.

(3) Zato bi bilo treba določiti vnaprej določen seznam poklicnih skupin. Seznam bi moral uporabljati Mednarodno standardno klasifikacijo poklicev (ISCO), ki jo je sprejela Mednarodna organizacija dela. Za zagotovitev, da so podatki o poklicih prosilcev dovolj natančni, bi bilo treba od prosilcev zahtevati, da izberejo poklicne skupine vsaj na ravni 2 (podskupina) standarda, pa tudi na ravni 3 (področna skupina) oziroma 4 (enota področne skupine), če je to mogoče.

(4) Da bi bil obrazec čim bolj prijazen uporabnikom, bi bilo treba zagotoviti, da so v elektronskem obrazcu prikazane le ustrezne možnosti, in aktivno pomagati prosilcu pri iskanju ustrezne poklicne skupine s filtriranjem možnosti na podlagi že opravljenih izbir.

(5) V skladu s členoma 1 in 2 Protokola št. 22 o stališču Danske, ki je priložen Pogodbi o Evropski uniji in Pogodbi o delovanju Evropske unije, Danska ni sodelovala pri sprejetju Uredbe (EU) 2018/1240, ki zato zanjo ni zavezujoča in se v njej ne uporablja. Ker pa Uredba (EU) 2018/1240 nadgrajuje schengenski pravni red, je Danska v skladu s členom 4 navedenega protokola 21. decembra 2018 uradno sporočila svojo odločitev o prenosu Uredbe (EU) 2018/1240 v svoje nacionalno pravo.

(6) Ta uredba predstavlja razvoj določb schengenskega pravnega reda, pri katerem Irska v skladu s Sklepom Sveta 2002/192/ES ne sodeluje (2). Irska torej ne sodeluje pri sprejetju te uredbe, ki zato zanjo ni zavezujoča in se v njej ne uporablja.

(7) Ta uredba za Islandijo in Norveško predstavlja razvoj določb schengenskega pravnega reda v smislu Sporazuma med Svetom Evropske unije in Republiko Islandijo ter Kraljevino Norveško o pridružitvi obeh k izvajanju, uporabi in razvoju schengenskega pravnega reda (3), ki spadajo na področje iz točke A člena 1 Sklepa Sveta 1999/437/ES (4).

(8) Ta uredba za Švico predstavlja razvoj določb schengenskega pravnega reda v smislu Sporazuma med Evropsko unijo, Evropsko skupnostjo in Švicarsko konfederacijo o pridružitvi Švicarske konfederacije k izvajanju, uporabi in razvoju schengenskega pravnega reda (5), ki spadajo na področje iz točke A člena 1 Sklepa 1999/437/ES v povezavi s členom 3 Sklepa Sveta 2008/146/ES (6).

(9) Ta uredba za Lihtenštajn predstavlja razvoj določb schengenskega pravnega reda v smislu Protokola med Evropsko unijo, Evropsko skupnostjo, Švicarsko konfederacijo in Kneževino Lihtenštajn o pristopu Kneževine Lihtenštajn k Sporazumu med Evropsko unijo, Evropsko skupnostjo in Švicarsko konfederacijo o pridružitvi Švicarske konfederacije k izvajanju, uporabi in razvoju schengenskega pravnega reda (7), ki spadajo na področje iz točke A člena 1 Sklepa 1999/437/ES v povezavi s členom 3 Sklepa Sveta 2011/350/EU (8).

(10) Ta uredba za Ciper, Bolgarijo in Romunijo ter Hrvaško predstavlja akt, ki nadgrajuje schengenski pravni red ali je z njim kako drugače povezan v smislu člena 3(1) Akta o pristopu iz leta 2003, člena 4(1) Akta o pristopu iz leta 2005 oziroma člena 4(1) Akta o pristopu iz leta 2011.

(11) V skladu s členom 42(1) Uredbe (EU) 2018/1725 Evropskega parlamenta in Sveta (9) je bilo opravljeno posvetovanje z Evropskim nadzornikom za varstvo podatkov, ki je mnenje podal 4. septembra 2020 –

SPREJELA NASLEDNJO UREDBO:

Člen 1 Sedanji poklic na obrazcu prošnje 1. V skladu s členom 17(3) Uredbe (EU) 2018/1240 prosilec za izpolnitev polja o sedanjem poklicu na obrazcu prošnje izbere eno od naslednjih možnosti: (a) zaposlen/zaposlena, (b) samozaposlen/samozaposlena, (c) brezposeln oz. nezaposlen / brezposelna oz. nezaposlena, (d) upokojen/upokojena ali (e) študent/študentka. 2. Če prosilec izbere točko (a) ali točko (b) odstavka 1, z vnaprej določenega seznama poklicnih skupin iz Priloge izbere stopnjo 1 (glavna skupina) in stopnjo 2 (podskupina) poklicne skupine, ki ustreza njegovemu sedanjemu poklicu. 3. Če izbrana poklicna skupina vsebuje možnosti, ki omogočajo natančnejšo opredelitev prosilčevega poklica na ravni 3 (področna skupina) ali na ravni 4 (enota področne skupine), mora prosilec izbrati najpodrobnejšo razpoložljivo raven poklicne skupine. 4. Če je prosilec mladoleten, so vidne in na voljo za izbiro le možnosti iz točk (a), (b), (c) ali (e) odstavka 1. 5. Obrazec prošnje prosilcu pomaga najti ustrezno delovno skupino tako, da filtrira možnosti na podlagi prejšnjih izbranih možnosti.

Člen 2 Začetek veljavnosti Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v državah članicah v skladu s Pogodbama. V Bruslju, 12. marca 2021 Za Komisijo predsednica Ursula VON DER LEYEN

(1) UL L 236, 19.9.2018, str. 1.

(2) Sklep Sveta 2002/192/ES z dne 28. februarja 2002 o prošnji Irske, da sodeluje pri izvajanju nekaterih določb schengenskega pravnega reda (UL L 64, 7.3.2002, str. 20).

(3) UL L 176, 10.7.1999, str. 36.

(4) Sklep Sveta 1999/437/ES z dne 17. maja 1999 o nekaterih izvedbenih predpisih za uporabo Sporazuma, sklenjenega med Svetom Evropske unije in Republiko Islandijo ter Kraljevino Norveško, v zvezi s pridružitvijo teh dveh držav k izvajanju, uporabi in razvoju schengenskega pravnega reda (UL L 176, 10.7.1999, str. 31).

(5) UL L 53, 27.2.2008, str. 52.

(6) Sklep Sveta 2008/146/ES z dne 28. januarja 2008 o sklenitvi Sporazuma med Evropsko unijo, Evropsko skupnostjo in Švicarsko konfederacijo o pridružitvi Švicarske konfederacije k izvajanju, uporabi in razvoju schengenskega pravnega reda v imenu Evropske skupnosti (UL L 53, 27.2.2008, str. 1).

(7) UL L 160, 18.6.2011, str. 21.

(8) Sklep Sveta 2011/350/EU z dne 7. marca 2011 o sklenitvi Protokola med Evropsko unijo, Evropsko skupnostjo, Švicarsko konfederacijo in Kneževino Lihtenštajn o pristopu Kneževine Lihtenštajn k Sporazumu med Evropsko unijo, Evropsko skupnostjo in Švicarsko konfederacijo o pridružitvi Švicarske konfederacije k izvajanju, uporabi in razvoju schengenskega pravnega reda, v zvezi z odpravo kontrol na notranjih mejah in prostim gibanjem oseb, v imenu Evropske unije (UL L 160, 18.6.2011, str. 19).

(9) Uredba (EU) 2018/1725 Evropskega parlamenta in Sveta z dne 23. oktobra 2018 o varstvu posameznikov pri obdelavi osebnih podatkov v institucijah, organih, uradih in agencijah Unije in o prostem pretoku takih podatkov ter o razveljavitvi Uredbe (ES) št. 45/2001 in Sklepa št. 1247/2002/ES (UL L 295, 21.11.2018, str. 39).